康早孤，有奇才，遠邁不群。身長七尺八寸，美詞氣，有風儀。恬靜寡慾，含垢匿瑕，寬簡有大量。學不師受，博覽無不該通，長好老莊。與魏宗室婚，拜中散大夫。常修養性服食之事，彈琴詠詩，自足於懷。以為神仙稟之自然，非積學所得，至於導養得理，則安期、彭祖之倫可及，乃著養生論。與陳留阮籍、河內山濤，向秀、沛國劉伶、籍兄子咸、瑯琊王戎，為竹林之游。